РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 број: 06-2/152-14

20. јун 2014. године

Б е о г р а д

**ЗАПИСНИК**

**ТРЕЋЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ ОДРЖАНЕ 20. ЈУНА 2014. ГОДИНЕ**

Седница је почела у 12:00 часова.

Седницом је председавала Весна Марјановић, председница Одбора.

Седници су присуствовали чланови Одбора*:* Милена Турк, Милорад Цветановић, Владимир Ђукановић, Мирјана Андрић, Небојша Татомир, Душица Стојковић, Сања Николић, Милан Стевановић, Ненад Милосављевић, Срђан Драгојевић, мр Александра Јерков, Александар Југовић.

Седници су присуствовали заменици чланова Одбора: Мирко Крлић (заменик Мирјане Андрић) и Јелена Мијатовић (заменик Владимира Ђукановића).

Седници нису присуствовали чланови Одбора Саша Мирковић, Мира Петровић,

Бранка Каравидић, Љиљана Несторовић (ни њихови заменици).

Седници је присусуствовао и народни посланик Зоран Бабић.

Седници су присуствовали из Министарства културе и информисања државни секретари Саша Мирковић и Дејан Ристић.

На предлог председнице Одбора, већином гласова присутних чланова Одбора, утврђен је следећи

Д н е в н и р е д:

1. Разматрање информације Министарства културе и информисања о примени Закона о јавним набавкама и Закона о буџетском систему на установе културе у Републици Србији;
2. Доношење оквирног плана јавних слушања за 2014. годину,
3. Разно

Пре преласка на разматрање утврђеног дневног реда усвојен је записник Друге седнице Одбора одржане 2. јуна 2014. године, са примедбом народног посланика Мирка Крлића, да се у одговору г-дина Ивана Тасовца на његово питање, у записнику исправи имајући у виду да је реч о ненамерној грешци, да се Народно позориште из Приштине налази у Косовској Митровици (уместо у Грачаници), а да постоји идеја да буде у Грачаници.

**Прва тачка Дневног реда –** Разматрање информације Министарства културе и информисања о примени Закона о јавним набавкама и Закона о буџетском систему на установе културе у Републици Србији;

Председница Одбора је обавестила чланове да се Министар културе и информисња налази на службеном путу у Македонији, и да је у телефонској комуникацији предложио да се разматрање ове тачке одложи до његовог повратка са пута.

*У уводном излагању, председница Одбора, образлажући Прву тачку Дневног реда је навела, да је у прошлом скупштинском сазиву Одбор за културу и информисање много о овој теми више пута разматрао. Имајући у виду да се састав Одбора променио у великој мери,* истакла је Весна Марјановић, и додала, *да народни посланици желе да од Министра чују да ли могу да очекују промене, да ли су Влади упућене потребне измене закона, о чему се много разговарало са институцијама културе, уметничким удружењима и бројним заинтерсованима у области културе*. С тим у вези, предложила је да се закаже нова седница, оријентационо око 2. јула, на којој ће министар Иван Тасовац поднети Информацију о активности Министарства културе и информисања на припреми предлога законских аката у 2014. години, односно о томе, шта је Министарство културе и информисања урадило поводом закона који нису у његовој директној надлежности, алисе могу одразити на функционисање установа у култури.

Државни секретари Дејан Ристић и Саша Мирковић нису желели да говоре о o oвој тачки Дневног реда, уз образложење да Министарство није званично добило *званичан* захтев Одбора да припреми ту информацију. Имајући у виду да је Министар одсутан, сложили су се са предлогом председнице Одбора да на првој наредној седници Министар поднесе информацију о примени ова два закона.

Александар Југовић је рекао да је направљена *грешка у корацима*, да је прво требало затражити писану информацију од Министарства и доставити је члановима Одбора, како би се упознали шта Министарство предлаже по питању примене Закона о јавним набавкама и Закона о буџетском систему на установе културе у Србији, па тек онда заказати седницу Одбора и разматрати чињенично стање, односно будуће кораке.

Весна Марјановић је истакла да је реч о теми о којој је Одбор у претходном мандату више пута расправљао, дакле, да није реч о *ново*ј теми и да, сходно важећем Пословнику Народне скупштине *није направљена грешка*, имајући у виду да није нужно да се информација сачини у писаној форми. Додала је и то, да је термин за одржавање седнице претходно усаглашен са Министаром, коме је благовремено упућен и сазив.

На молбу министра културе и информисања, који је изразио жељу да лично образложи члановима Одбора информацију, председница Одбора је предложила да се одложи разматрање Прве тачке Дневног реда за наредну седницу, а да Министарство благовремено достави писану информацију, што је Одбор већином гласова прихватио.

Државни секретар Министарства културе и информисања Дејан Ристић истакао је да ће до следеће седнице бити припремљене све потребне информације.

**Друга тачка Дневног реда – Доношење оквирног Плана јавних слушања за 2014. годину**

Образлажући Другу тачку Дневног реда, председница Одбора је истакла, да је у складу са својим правима и дужностима предложила пет тема за јавна слушања у 2014/2015. години, и позвала чланове Одбора да дају примедбе, сугестије и своје предлоге, имајући у виду да предложене теме не обавезују чланове Одбора. Као важне теме издвојила је: Медијске слободе на интернету, Друштвени статус слободних уметника, Пакет медијских закона, Примена међународних конвенција и Законски оквир заштите културне баштине, и додала, да су то *старе* теме, а да је једино нова тема *Медијске слободе на интернету,* коју је уврстила имајући у виду њену актуелност на глобалном нивоу, о чему сведоче бројна документа и дате препоруке и смернице од стране Комитета министара Савета Европе, ОЕБС-а, Европског парламента... као и да је Београд 7. и 8. новембра 2013. године био домаћин Министарске конференције Савета Европе за медије и друштво на тему *Слобода изражавања и демократија у дигиталној ери: ... и медији у Европи.* Информисање и технологије комуникација непрестано се развијају и њихов утицај на наше друштво је значајан, јер информационо друштво готово свакодневно поставља нове изазове у домену људских права и демократије, закључила је председница Одбора.

Пре гласања по овом предлогu, Одбор је расправљао о томе да ли су ове теме најзначајније, као и о томе који је циљ, сврха организовања јавних слушања. Највише полемике је изазвао предлог да се одржи јавно слушање о медијским слободама на интернету. У расправи су, поред председнице Одбора, учествовали народни посланици: Сања Николић, Александра Јерков, Милорад Цветановић, Срђан Драгојевић, Александар Југовић и Ненад Милосављевић.

Народна посланица Сања Николић, предложила је да се расправа по овој тачки Дневног реда одложи за следећу седницу, јер како је навела, нема материјала на основу ког се може видети план када ће се слушања одржати и ко ће бити учесници.

Посланица Александра Јерков, везано да излагање је појаснила да је институт јавног слушања догађај, за који је неопходно припремити документа, мишљења, списак учесника..., те да се то дешава *кад се Одбор договори да су предлоежеме теме оне, о којима желимо да организујемо јавна слушања*.

Посланик Срђан Драгојевић рекао је да су предлоежене теме занимљиве, али да су теме о друштвеном статусу слободних уметника и пакету медијских закона горуће и важне за *менталну хигијену* народа, због чега не трпе одлагање. *Ако је контроверзна тема медијске слободе на интернету, мој предлог је да то јавно слушање прецртамо, а да се бавимо темама од виталног значаја,* објаснио је народни посланик Срђан Драгојевић.

Председница Одбора је оценила да је веома лоша порука ако Одбор не може да разговара о медијским слободама и истакла да је тема медијске слободе на интернету гореће питање за новинаре. *То је, уосталом, тема којом се бави и Савет Европе и ОЕБС, и не знам зашто би Одбор за културу и информисање требало да се плаши овако једне потпуно начелно постављене теме*, закључила је Председница.

Посланик Ненад Милосављевић је у свом обраћању истакао да су предложене теме интересантне и предложио Посланик Ненад Милосављевић је у свом обраћању истакао да су предложене теме интересантне и предложио да се у предлог уврсти још једна тема: *Аутораска права и проблеми везани за заштиту права интелектуалне својине.* Предлог су подржали у каснијој дискусији народни посланици Срђан Драгојевић и Александар Југовић*.*

*.* Предлог су подржали у каснијој дискусији народни посланици Срђан Драгојевић и Александар Југовић*.*

Народним посланицима се након паузе коју је ради консултација затражио посланик Милорад Цветановић, обратио и председник Посланичке групе СНС Зоран Бабић, који је истакао да мора постојати документ о коме ће се посланици изјашњавати и поставио питање, да ли је у сфери културе и информисања само предложених пет тема основ око кога треба отворити јавну расправу. *Нико не одбија разговор и јавно слушање, али остаје питање шта после, мора постојати неки продукт јавних слушања. Овај предлог је јалов и недовољан, јер нема акциони план, учеснике слушања, који су критеријуми за позивање људи...Између продукције и јалове расправе, увек ћу гласати за продукцију* казао је шф посланичке групе. Посебно је истакао мањкавост Пословника о раду Народне скупштине и додао, *ништа спорно и ништа против јавних слушањаа, сли овај документ није достојан Народне скупштине зато што нема акциони план, кога ћете позвати, нема чиме ће се ти људи* *квалификовати да дођу на јавна слушања...Ја само тражим да иза ове јалове расправе постоји предлог акта...*

Весна Марјановић је, везано за претходну дискусију истакла да је јавно слушање место где се могу чути различита стручна мишљења и прибављати информације о предлогу акта који је у скупштинској процедури, разјашњења појединих решења из предложеног или важећег акта, разјашњења питања значајних за припрему предлога акта или другог питања из надлежности Одбора, као и ради праћења спровођења и примене закона, односно остваривања контролне функције Народне скупштине. Такође, додала је, да предлог за организовање јавног слушања може да поднесе сваки члан Одбора, а да одлуку о организовању конкретног јавног слушања доноси Одбор и о томе обавештава председника Народне скупштине и генералног секретара Народне скупштине. Навела је и то, да је ова седница сазвана пре пет дана како би чланови Одбора имали довољно времена да размотре предлоге тема и евентуално дефинишу и неке друге, те да неке посебне консултације не претходе, осим ако је реч о новој пракси. На крају, закључила је председница Одбора, у овом моменту не може ни бити било каквог материјала, што је регулисано и чл. 83. и 84. Пословника и додала, *то што ћемо ми усвојити или нећемо усвојити план јавних слушања, не искључује да се о било којој теми и о другим темама разговара на седници Одбора...*

У наставку дискусије учествовали су народни посланици: Владимир Ђукановић, Небојша Татомир, Срђан Драгојевић, Александар Југовић, Милорад Цветановић и председница Одбора. Проблеме који су истицали односе се на списак тема и редослед организовања јавних слушања, стављајући нагласак на поштовање принципа приоритета.

Народни посланик Владимир Ђукановић је истакао да је присталица јавног слушања ако оно има сврху, те да се слаже са свим предложеним темама, осим оне која се односи на интернет слободе. Појаснио је да је реч о теми, која упркос све широком спектру декларација, принципа и повеља, права и слободе на интернету није још увек регулисана ни у најразвијеним европским земљама, те да је излишно да се у недостатку релевантног правног оквира води јавна расправа код нас, јер, како је рекао, *да ми расправљамо о нечему што замишљамо да ће се једног дана догодити...да ли то има икаквог смисла?*

Посланик Небојша Татомир предложио је да се сачини детаљан план организовања јавних слушања са јасно назначеним приоритетима, учесницима и осталим неопходним елементима за одлучивање, што је подржао и народни посланик Милорад Цветановић, који се, истовремено, сложио са дискусијом посланика Владимира Ђукановића.

Срђан Драгојевић је у својој дискусији, надовезујући се на предлог народног посланика Ненада Милосављевић да се у предлог уврсти тема: *Аутораска права и проблеми везани за заштиту права интелектуалне својине* додао да је тема важна, да је информисан да су у Нацрту закона из области неке важне допуне већ направљене које глумцима, интерпртаторима и музичарима могу омогућити да напокон остваре законска права на материјалну надокнаду за своје улоге у филмовима и серијама. Закључио је, *боримо се за то већ пар година*...*ако се то усвоји...то ће бити нека врста коперниканског преокрета који ће помоћи филмској и телевизијској индустрији, као и глумцима који живе у материјално слабој* *позицији, док се њихови филмови емитују на све стране путем свих медија.*

Александар Југовић је подржао предлог Ненада Милосављевић и Срђана Драгојевић и појаснио да је реч о иницијативи која је покренута пре годину дана у Народној скупштини и да се једно посланичко питање бавило тиме на иницијативу УДУС-а, и да је добро што се Одбор сложио по питању значаја овог предлога.

Весна Марјановић је замолила Службу да се са ове седнице припреми стенограм и предложила закључак:

1. Одбор за културу и информисање је усвојио предлог Оквирног плана јавних слушања.
2. Оквирни план односи се на период 2014-2015. године и обухвата шест тема о којима ће расправљати релевантни стручњаци: Медијске слободе на интернету, Друштвени статус слободних уметника, Пакет медијских закона, Примена међународних конвенција, Законски оквир заштите културне баштине и Ауторска права и проблеми везани за заштиту права интелектуалне својине.
3. Списак и редослед тема о којима ће бити организована јавна слушања није коначан и подложан је изменама и допунама.

**Трећа тачка Дневног реда - Разно**

Народни посланик Мирко Крлић обавестио је представнике Министарства културе и информисања да су у непосредној близини споменичког комплекса на Газиместану код Обилића *настављени* обимни грађевински радови, који су били обустављени због интервенције међународне заједнице и UNOSEK-а. Дивља градња била је прекинута прошле године у време бечких преговора и када се разговарало о утврђивању заштитних зона око културно-историјских споменика. Ових дана, истакао је посланик Крлић, радови су интензивно настављени и већ је нарушена амбијентална целина, због чега Министарство мора хитно да реагује.

Народни посланик Крлић, такође, упутио је питање, да ли је Министарство културе и информисања реаговало на скрнављење српског православног храма Христа Св. Спаса у Приштини, где је једна албанска певачица снимала скандалозан спот.

Владимир Ђукановић, надовезујући се на претходну дискусију, сложио се у свему са народним послаником Мирком Крлићем, и истакао да Министарство културе и информисања има обавезу да предузму све да се прекине овакво скрнављење хришћанских споменика, бар једним саопштењем.

Народни посланик Ђукановић, такође, упутио је питање представницима Министарства да ли је у поводу обележавања 100 година од почетка Првог светског рата и Сарајевског атентата, на Видовдан предвиђен програм где би евентално могли да присуствују и народни посланици.

Државни секретар Ристић је одговорио да је Програм сачињен и да предвиђа различите активности већ од 8 јуна.

Седницу је закључила председница Одбора, уз напомену да Министарство културе и инфомисања благовремено достави писану Информацију о примени Закона о јавним набавкама и Закона о буџетском систему на установе културе у Републици Србији, имајући у виду да је наредна седница Одбора планирана за 2. јули.

Тонски снимак чини прилог овом записнику.

Седница је завршена у 14, 10 часова.

СЕКРЕТАР ОДБОРА ПРЕДСЕДНИЦА ОДБОРА

 Мила Ђорђевић **Весна Марјановић**